བོད་ཀྱི་གདོད་མའི་སྤྱི་ཚོགས་དེ་དུས་ཡུན་རིང་བའི་འཕེལ་རིམ་བརྒྱུད་མུ་མཐུད་གོང་འཕེལ་འགྲོ་བ་དང་བསྟུན་ནས་རིམ་བཞིན་བྲན་གཡོག་ལམ་ལུགས་ཀྱི་སྤྱི་ཚོགས་སུ་བར་བརྒལ་བྱས་ཤིང་།འབྲེལ་ཡོད་ཡིག་ཚང་ལྟར་ན་མ་མཐར་ཡང་སྤྱི་ལོའི་སྔོན་གྱི་དུས་རབས་གཉིས་པ་ཙམ་ལ་གཉའ་ཁྲི་བཙན་པོས་པུར་རྒྱལ་གྱི་ཆབ་སྲིད་བདག་གིར་བཞེས་ཅིང་།ཡུལ་ཡར་ལུང་ལྟེ་བར་བྱས་པའི་ཡར་ལུང་གཙང་པོ་རྒྱུགས་ཁུལ་དུ་མཐའ་སྐོར་རྒྱལ་ཕྲན་གཞན་ལས་སྟོབས་ཆེ་བའི་སྲིད་དབང་ཐོག་མར་བཙུགས་པས་སྐབས་དེར་གླུ་གར་རོལ་དབྱངས་ཐད་སྔར་བས་དར་འཕེལ་བྱུང་ཡོད་པ་སྨོས་ཅི་དགོས།དེ་ཡང་བོད་ཀྱི་ལོ་རྒྱུས་བསྟན་བཅོས་ལས་ཅུང་སྔ་གྲས་ཡིན་པའི་ཆོས་འབྱུང་མེ་ཏོག་སྙིང་པོ་སྦྲང་རྩིའི་བཅུད་ལས།བོད་ཀྱི་རྒྱལ་པོ་ལ་སྔ་བ་གཉའ་ཁྲི་བཙན་པོ་ཡིན་ཏེ་དེའི་སྐུ་རིང་ལ་གཏམ་རྒྱུད་དང་།སྒྲུང་རྒྱུད།སྡེབ་སྦྱོར།བཀའི་བཀུགས་དང་།བྲོ་གར་དང་།གླུ་གཞས་དང་།ཤོན་རྩེད་དང་།རྩེད་འཇོ་ལ་སོགས་པ་བྱུང་བ་ཡིན་ནོ་ཞེས་གསལ་བ་ནི་སྐབས་དེར་ཐོག་མར་བྱུང་བ་ཙམ་ལ་མི་གོ་བར་སྐབས་དེ་ཤེད་དུ་གླུ་གར་གྱི་རིགས་རྣམས་ཤིན་ཏུ་ནས་དར་འཕེལ་བྱུང་ཡོད་པ་མཚོན་ཐུབ་སྟེ་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་ལས་ཀྱང་།པུ་དེ་གུང་རྒྱལ་གྱི་དུས་ལ་འ་བ་ཉི་ཉེ་པ་ཉིད།བྱ་རོ་རོ་ན་གདུང་གི་རྩེ་རང་ནིགཡོས་རོ་རོ་ན་ལྷམ་གྱི་གོང་ར་ནིགབརླའ་བརྡུངས།སྤུར་བཏབ།འྭོ་དེ་མྱེད་སྤུ་དེ་མྱེད་ཞེས་ཕྱིས་ལྷད་མ་འདྲེས་པའི་གནའ་བོའི་བཅོས་མེད་ཀྱི་མགུར་ཞིག་བྱུང་བས་ན་བོད་ཀྱི་དམངས་གཞས་དར་རྒྱས་བྱུང་རིམ་ནང་མགུར་མ་ཞེས་པ་དེ་གནའ་བོའི་བོད་རིགས་ཀྱི་དམངས་གཞས་ཤིག་རང་ཡིན་པ་བདེན་པར་གྲུབ་ཅིང་།དེ་ནི་རང་ཅག་གི་མཐོང་ཆོས་སུ་གྱུར་པའི་ཡིག་ཐོག་གི་མགུར་གྱི་རྣམ་པ་སྔ་ཤོས་ཤིག་ཏུ་འཁུམས་སོ།།